  Туспуктэм: Удмуртиысь физкультурая но спортъя министерстволэн пресс-службаез Наталия Сильвестрова 30-тӥ шуркынмонэ Кремль дворецын Спортъя йӧскалык премилэсь 2023-тӥ ар понна лауреатъёссэ данъян ужрад ортчиз. Дэбесысь шахматъя тренер Сергей Васильев «Спорт для всех» номинацилэн «Лучший организатор физкультурно-спортивной работы в сельской местности» категорияз вормиз. Со сярысь Россиысь спортъя министерстволэн пресс-службаез ивортӥз. Сергей Васильев Дэбесысь спорт школалэн директорез луыса ужа. 2022-тӥ арын со спортъя «Ход конём» клуб кылдытӥз. Отын кунысь черкогуртын гуртъёсын улӥсь дышетскисьёс пӧлын шахматэн ӝог амалэн шудонъя но блицъя огъяросси ӵошатсконъёс радъясько. Спортъя йӧскалык премиез 2010-тӥ арысен спортсменъёслы, тренеръёслы, спорт огазеяськонъёслы, физкультура но спорт ӧрын ужась журналистъёслы сёто. Туэ данъетэз 11 номинациосъя 18 муртлы сётӥзы. Лауреатъёс 1 миллион манет басьтозы. Ватсалом, 2022-тӥ арын Дэбесысь шахматъя тренер Сергей Васильев документальной сериаллэн героез луиз. Тодэ вайытом, азьвылгес 2022-тӥ арлы йылпумъянъёсъя Удмуртиысь паралимпиецъёс Владислав Лекомцев но Владимир Каманцев Россиысь Паралимпи комитетлэн «Возвращение в жизнь» премиезлэн лауреатъёсыз луизы.  Тегъёс: Спорт шахмат премия данъетъёс Дэбес Удмуртия  